b'\n_START_ARTICLE_\n\xc4\x8cinditi\n_START_SECTION_\nZa\xc4\x8detek\n_START_PARAGRAPH_\nPobudo za ustanovitev \xc4\x8dinditov je podal britanski brigadir Orde Charles Wingate, ki je slu\xc5\xbeil pod Archibaldom Wavellom, vrhovnim poveljnikom na Daljnem vzhodu._NEWLINE_Wingate je imel kot \xc4\x8dastnik Sudanske obrambne sile (1928-33) izku\xc5\xa1nje tako iz protigverilskega kot gverilskega bojevanja. Med arabsko vstajo v Palestini je ustanovil Specialne no\xc4\x8dne oddelke, protigverilske me\xc5\xa1ano britansko-judovske oboro\xc5\xbeene skupine, ki so postavljale zasede arabskih napadalcem na britanske naftovode._NEWLINE_Na za\xc4\x8detku druge svetovne vojne je Wingate ustanovil t. i. Gideon Force, ki je bila sestavljena iz sudanskih, etiopijskih in abesinskih vojakov. Pod njegovim poveljstvom so izvajali gverilske napade v italijanskem zaledju, pri \xc4\x8demer so napadali oskrbovalne kolone ter izvajali izvidni\xc5\xa1ko-obve\xc5\xa1\xc4\x8devalno dejavnost za potrebe britanskih oboro\xc5\xbeenih sil._NEWLINE_Potem, ko je bila Gideon Force razpu\xc5\xa1\xc4\x8dena leta 1941, je Wingate zbolel za malarijo in bil poslan nazaj v Britanijo na zdravljenje. Njegovo poro\xc4\x8dilo o delovanju v Abesiniji je prejel tudi Winston Churchill, ki je bil naklonjen nekonvencionalnim silam. Zaradi Wavellove pro\xc5\xa1nje je bil Wingate februarja 1942 dodeljen Poveljstvu Britanske Indije._NEWLINE_Wavell je \xc5\xbeelel, da Wintgate ustanovi podobno nekonvencionalno enoto, ki bi z gverilskim delovanjem zaustavila japonsko napredovanje. A zaradi hitrega japonskega napredovanja je Wintgate pri\xc5\xa1el na idejo, da bi redna enota izvajala globinsko bojevanje; idejo o hitro mobilni, lahko opremljeni enoti je dobil na podlagi japonskega uspeha hitrega pre\xc4\x8dkanja d\xc5\xbeungle v napadu na Burmo in Singapur. Tako je bil iz Burme s posebnim letalom evkuiran nazaj v Indijo, kjer je Wavellu predstavil novo idejo. Dobil je dovoljenje za ustanovitev 77. (indijske) pehotne brigade, ki je bila sestavljena iz 13. bataljona Kraljevega polka, 3. bataljona 2. polka gur\xc5\xa1kih strelcev, 2. bataljona polka burmanskih strelcev, 142. komando\xc5\xa1ke \xc4\x8dete, odreda RAF in Wingatovega \xc5\xa1taba._NEWLINE_Simbol in naziv za enoto je predlagal stotnik Aung Thin (Burmanska kopenska vojska) in sicer Chinth\xc3\xa9 - ime za kipe burmanskega miti\xc4\x8dnega bitja, ki varuje budisti\xc4\x8dne templje._NEWLINE_Brigada se je pri\xc4\x8dela formirati v poletju 1942 na podro\xc4\x8dju Jhansija. Wingate je sam prevzel urjenje pripadnikov v gverilskem in d\xc5\xbeungelskem bojevanju, ki je potekalo med de\xc5\xbeevno dobo. Urjenje je slu\xc5\xbeilo tudi kot selekcijski postopek, saj so brigadi dodeljene enote sestavljali vojaki razli\xc4\x8dne kvalitete. Najbolj izku\xc5\xa1eni so bili pripadniki 142. komando\xc5\xa1ke \xc4\x8dete (poveljnik Michael Calvert), iz katerih so sestavili minerske oddelke in pripadniki 2. polka burmanskih strelcev, ki so jih organizirali v izvidni\xc5\xa1ke voje. 13. bataljon Kraljevega polka je bil ustanovljen izklju\xc4\x8dno za obalno-obrambne naloge v Veliki Britaniji in nato za notranje-varnostne naloge v Indiji; povpre\xc4\x8dna starost pripadnikov je bila tako 33 let, pri \xc4\x8demer so vsi kon\xc4\x8dali osnovno urjenje. Najbolj neizku\xc5\xa1eni so bili pripadniki 3. bataljona 2. polka gur\xc5\xa1kih strelcev, ki so imeli povpre\xc4\x8dno le 18 let in le okoli 11 mesecev voja\xc5\xa1ke slu\xc5\xbebe. Tako so iz brigadne sestave izlo\xc4\x8dili vse psihofizi\xc4\x8dno nepripravljene vojake ter vse vojake, starej\xc5\xa1e od 40 let. Da bi izpopolnili brigado, so za\xc4\x8deli sprejemati prostovoljce iz vse britanske Indijske kopenske vojske, s \xc4\x8dimer so pridobili veliko motiviranih mo\xc5\xbe, ki so bili pripravljeni na te\xc5\xbeko d\xc5\xbeungelsko bojevanje._NEWLINE_Hkrati pa je izpopolnjeval tudi svojo idejo: pripadniki enote se bodo pe\xc5\xa1 prebili v sovra\xc5\xbenikovo zaledje ter izkori\xc5\xa1\xc4\x8dali svojo mobilnost in element presene\xc4\x8denja, da bodo napadli japonske oskrbovalne kolone. Ker bodo mobilnost pridobili z \xc5\xbertovanjem te\xc5\xbeke oboro\xc5\xbeitve in preskrbovalne enote, bodo izkoristili vojno letalstvo za bli\xc5\xbenjo letalsko podporo (namesto artilerijske podpore) ter za oskrbovanje._NEWLINE_Standardna brigadna organizacija ni bila primerna za tako obliko delovanja, zato je Wingate razbil brigado na sedem enakovrednih kolon; vsaka kolona je bila tako sestavljena iz treh pehotnih vodov, podpornega voda ter skupine usmerjevalcev letalske podpore. Dve ali ve\xc4\x8d koloni sta bili nato zdru\xc5\xbeeni pod poveljstvo skupine, ki je nato sama spadala pod brigadno poveljstvo. Osnovna oboro\xc5\xbeitev \xc4\x8dinditov so bile pu\xc5\xa1ke SMLE ter brzostrelke Thompson. Poleg tega pa je imela vsaka kolona \xc5\xa1e: tri 2-pal\xc4\x8dne minomete, \xc5\xa1tiri Boysove protitankovske pu\xc5\xa1ke, dva srednja mitraljeza Vickers, dva lahka protiletalska topova in devet lahkih mitraljezov Bren. Osnovno transportno sredstvo, poleg vojakov, pa naj bi predstavljalo \xc5\xa1e tiso\xc4\x8d mul, ki bi tovorile radijsko opremo, strelivo in oskrbo ter v primeru potrebe predstavljale tudi zalogo rezervne hrane._NEWLINE_Vsak vojak je tako na sebi nosil ve\xc4\x8d kot 35 kilogramov opreme, kar je bilo ve\xc4\x8d kot obremenitev mul. S seboj je nosil tedensko zalogo hrane, ma\xc4\x8deto ali no\xc5\xbe kukri, osebno oro\xc5\xbeje s strelivom, ro\xc4\x8dne bombe, \xc5\xa1otorsko krilo, dodatno obleko in druge osebne potreb\xc5\xa1\xc4\x8dine.\n_START_SECTION_\nVmesno obdobje\n_START_PARAGRAPH_\nKljub temu, da je poveljstvo Britanske kopenske vojske v Indiji kritiziralo uspe\xc5\xa1nost \xc4\x8dinditov (Japonci so popravili \xc5\xbeeleznico v manj kot tednu dni), pa so prispevali k porastu morale zavezni\xc5\xa1kih vojakov v Indiji in prejeli so veliko pozornost s strani medijev._NEWLINE_Wingate je napisal operacijsko poro\xc4\x8dilo o vra\xc4\x8danju v Indijo, ki je bilo zelo kontroverzno, saj je Wingate v njem napadel \xc4\x8dastnike pod njegovim poveljstvom. Poro\xc4\x8dilo je bilo napisano tako, da je opravi\xc4\x8devalo napake Wingata ter hkrati napadalo druge \xc4\x8dastnike, pri \xc4\x8demer je imel Wingate zelo omejene podatke. S pomo\xc4\x8djo njegovih politi\xc4\x8dnih zaveznikov v Londonu je poro\xc4\x8dilo prejel tudi Churchill, ki je bil navdu\xc5\xa1en nad prebranim; Wingate ga je nato spremljal na konferenco v Quebecu leta 1943. Njegov koncept o daljinskih penetracijskih operacijah v japonskem zaledju je kon\xc4\x8dno dobil uradni blagoslov ter isto\xc4\x8dasno pridobil tudi ameri\xc5\xa1ko podporo. Slednji so v okviru Kopenske vojske ZDA pri\xc4\x8deli razvijati svojo enoto s podobnim konceptom in sicer t. i. Merrillovi maraderji._NEWLINE_Medtem, ko so se \xc4\x8dlani prve \xc4\x8dinditske ekspedicije vra\xc4\x8dali nazaj v Indijo, so tam ustanovili drugo \xc4\x8dinditsko brigado in sicer 111. (indijsko) pehotno brigado. Brigada je dobila vzdevek Leopardi, ukaz o ustanovitvi pa je izdal general Wavell brez Wingatovega vedenja, ki je bil \xc5\xa1e vedno v Burmi. Slednji je imel mo\xc4\x8den odpor proti indijski kopenski vojski, predvsem zaradi eti\xc4\x8dne in verske raznolikosti v enotah (kar je vplivalo na logisti\xc4\x8dno podporo) in slabih britanskih \xc4\x8dastnikov. Vseeno je Wavell osebno izbral brigadnega poveljnika brigadirja Joeja Lentaigneta._NEWLINE_Wavell je z ustanovitvijo dveh \xc4\x8dinditskih brigad upal, da ju bo v letu 1944 uporabljal izmeni\xc4\x8dno: medtem, ko bi ena brigada delovala med dvema in tremi meseci v japonskem zaledju, bi bila druga brigada na okrevanju in izpopolnjevanju v Indiji. A po vrnitvi iz Quebeca je Wintgate predstavil svoj ob\xc5\xa1irnej\xc5\xa1i na\xc4\x8drt za drugo ekspedicijo, ki je prejel podporo vrhovnega poveljstva in sicer za ustanovitev \xc5\xa1estih \xc4\x8dinditskih brigad. Kljub nasprotovanju, da bi med \xc4\x8dindite vklju\xc4\x8dili enote britanske Indijske kopenske vojske, je moral sprejeti 111. brigado in dva bataljona Gurkov v 77. brigadi. Da bi pridobili izku\xc5\xa1eno britansko osebje za ostale \xc5\xa1tiri divizije, je vrhovno poveljstvo razpustilo izku\xc5\xa1eno britansko 70. pehotno divizijo, s \xc4\x8dimer je Wingate dobil 14., 16. in 23. pehotno brigado; to se je zgodilo kljub nasprotovanju generalporo\xc4\x8dnika Williama Slima in drugih poveljnikov, ki so divizijo hoteli uporabiti v klasi\xc4\x8dni vlogi. \xc5\xa0esta \xc4\x8dinditska brigada pa je postala neizku\xc5\xa1ena 3. (zahodnoafri\xc5\xa1ka) pehotna brigada iz 81. (zahodnoafri\xc5\xa1ke) divizije._NEWLINE_Drugi nabor bodo\xc4\x8dih \xc4\x8dinditov je bil na splo\xc5\xa1no bolj\xc5\xa1i kot prvi, a tudi ta je moral opraviti trena\xc5\xbeno-selekcijski postopek. Ponovno so izlo\xc4\x8dili vse psihofizi\xc4\x8dno nepripravljene in prestare vojake ter jih zamenjali s prostovoljci iz britanske Indijske kopenske vojske._NEWLINE_V Quebecu je Wingate uspel pridobiti tudi obse\xc5\xbeno ameri\xc5\xa1ko pomo\xc4\x8d. Tako je bila ustanovljena 1. zra\xc4\x8dna komando\xc5\xa1ka skupina, ki je bila zadol\xc5\xbeena izklju\xc4\x8dno za letalsko podporo in evakuacijo za \xc4\x8dindite. Prav tako pa so Ameri\xc4\x8dani dostavili obroke K, ki so bili bolj\xc5\xa1i kot britanski obroki, a \xc5\xa1e vedno premalo kalori\xc4\x8dni za dolgotrajne aktivne operacije._NEWLINE_Za drugo ekspedicijo so vse enote uradno poimenovali 3. (indijska) pehotna divizija, a so uporabljali tudi naziva: Special Force in Long Range Penetration Groups; kljub temu pa je bil najbolj uporabljen stari naziv - \xc4\x8dinditi._NEWLINE_Nova \xc4\x8dinditska sila je pri\xc4\x8dela urjenje v Gwaliorju, pri \xc4\x8demer so se predvsem osredoto\xc4\x8dili na pre\xc4\x8dkanje rek, miniranje in bivakiranje. Calvert in Fergusson, oba pravkar povi\xc5\xa1ana v brigadirja, sta prevzela poveljstvo dveh brigad; oba sta bila zadol\xc5\xbeena za ve\xc4\x8dino urjenja in razvoj voja\xc5\xa1ke taktike. Wingate pa je bil ve\xc4\x8dino tega \xc4\x8dasa odsoten; sprva v Quebecu, nato pa je zbolel za tifusom, ko je pil opore\xc4\x8deno vodo v Severni Afriki, ko se je vra\xc4\x8dal nazaj v Indijo.\n_START_SECTION_\nNa\xc4\x8drti\n_START_PARAGRAPH_\nV primerjavi s prvo ekspedicijo (taktika stalno premikajo\xc4\x8dih se kolon) so radikalno spremenili voja\xc5\xa1ko taktiko za drugo ekspedicijo - razvili koncept so fortificiranih baz v japonskem zaledju, iz katerih bi nato odhajale kolone na akcije v bli\xc5\xbenji okolici._NEWLINE_Sprememba je bila deloma posledica okrepitve delovanja japonskih patrulj vzdol\xc5\xbe burmanske meje, s \xc4\x8dimer se je zmanj\xc5\xa1ala verjetnost za uspe\xc5\xa1en prodor v japonsko zaledje. Polkovnik Philip Cochran pa je predlagal novo metodo dostopa - namesto pe\xc5\xa1a\xc4\x8denja skozi d\xc5\xbeunglo je zagotovil, da lahko transportira tako mo\xc5\xa1tvo kot opremo s pomo\xc4\x8djo jadralnih letal. Wingate se je tako strinjal, da ve\xc4\x8dina \xc4\x8dinditov odpotuje v Burmo z zra\xc4\x8dnim transportom, s \xc4\x8dimer se je pove\xc4\x8dala zmo\xc5\xbenost \xc4\x8dinditov za izpolnitev svojih ciljev._NEWLINE_Predhodne enote naj bi tako pristale z jadralnimi letali na izbranih poljih v Burmi in jih nato preoblikovala v letali\xc5\xa1\xc4\x8da, ki bodo sposobna sprejeti mno\xc5\xbei\xc4\x8dne pristanke transportnih letal. Da bi celotna operacija uspela, je bilo kriti\xc4\x8dno, da 1. zra\xc4\x8dna komando\xc5\xa1ka skupina uspe transportirati in oskrbovati \xc4\x8dindite v sovra\xc5\xbenikovem zaledju._NEWLINE_Isto\xc4\x8dasno z voja\xc5\xa1kim delovanjem pa je Wingate na\xc4\x8drtoval tudi splo\xc5\xa1no vstajo ka\xc4\x8dinskega prebivalca severne Burme. A zaradi nasprotnega mnenja, ki je pri\xc5\xa1lo s strani Force 136 (britanska organizacija, odgovorna za koordinacijo odporni\xc5\xa1kih gibanj na japonskih okupiranih podro\xc4\x8dij), se je moral Wingate odpovedati temu na\xc4\x8drtu. Odnose s Force 136 pa je poslab\xc5\xa1al tudi Wingatov ukaz, s katerim je prepre\xc4\x8dil Dah Force (britansko vodena sila ka\xc4\x8dinskih paravojakov, ki so bili dodeljeni \xc4\x8dinditov) sodelovanje s Force 136, uradno zaradi varnostnih razlogov._NEWLINE_V zadnjih mesecih leta 1943 so izdelovali dokon\xc4\x8dno strategijo za Indijo, kot so si jo zamislili v Quebecu. Novembra istega leta pa je bil dokon\xc4\x8dno znan strate\xc5\xa1ki na\xc4\x8drt za suho sezono leta 1943; \xc4\x8dinditi naj bi tako v sklopu Jugovzhodnoazijskega poveljstva prevzeli glavno pobudo za ponovno zavzetje severne Burme. Strate\xc5\xa1ki na\xc4\x8drt je odobril tudi Kombiniran \xc5\xa1tab na\xc4\x8delnikov \xc5\xa1tabov med konferenco v Kairu; medtem ko so bile druge na\xc4\x8drtovane operacije preklicane oz. so zmanj\xc5\xa1ali njihovi obseg, je \xc4\x8dinditski na\xc4\x8drt ostal nedotaknjen.  Kljub temu pa so spremembe na terenu in v lastnem zaledju povzro\xc4\x8dile, da so se na\xc4\x8drti spreminjali vse do za\xc4\x8detka same operacije_NEWLINE_\xc4\x8cinditi so tako dobili nalogo, da pomagajo silam pod poveljstvom Josepha Stilwella, ki so imele nalogo podalj\xc5\xa1anja ledo\xc5\xa1ke ceste preko severne Burme do Burmanske ceste, s \xc4\x8dimer bi ponovno vzpostavili zemeljsko oskrbovalno pot do Kitajske; \xc4\x8dinditi bi tako morali izvesti napade na Japonce na severni fronti. Prvotni na\xc4\x8drt je bil, da bi britanski 4. korpus napadel na centralni fronti in pre\xc4\x8dkal reko Chindwin, s \xc4\x8dimer bi prepre\xc4\x8dili japonsko okrepitev na severni fronti. Medtem pa so Japonci sami spro\xc5\xbeili napad na centralni fronti, tako da je ta na\xc4\x8drt propadel; posledi\xc4\x8dno je \xc4\x8dinditski na\xc4\x8drt postal bolj pomemben._NEWLINE_4. februarja 1944 sta generalporo\xc4\x8dnik Slim, poveljnik britanske 14. armade in ameri\xc5\xa1ki letalski general George E. Stratemeyer, poveljnik Vzhodnega zra\xc4\x8dnega poveljstva, Wingatu ter polkovnikoma Cochranu in Alisonu (zadnja dva iz 1. zra\xc4\x8dne komando\xc5\xa1ke skupine) izdala skupno direktivo, da \xc4\x8dinditi napredujejo proti Indawu in od tam pod poveljstvom 14. armade izvr\xc5\xa1ijo naslednje naloge:_NEWLINE_(i) Pomagati pri napredovanju Ledo Force (Stiwell) proti Myitkyini s prekinitvijo komunikacij japonske 18. divizije, nadlegovati njeno zaledje in prepre\xc4\x8devati njeno okrepitev._NEWLINE__NEWLINE_(ii) Ustvariti ugodno situacijo za yunnanske kitajske sile, da pre\xc4\x8dkajo reko Salween in vstopijo v Burmo._NEWLINE__NEWLINE_(iii) Prizadeti najve\xc4\x8djo mo\xc5\xbeno \xc5\xa1kodo in zmedo sovra\xc5\xbeniku v severni Burmi.\n_START_SECTION_\nSprememba poveljstva\n_START_PARAGRAPH_\n24. marca je Wingate odletel na Broadway, nato z lahkim letalom v Belo mesto in Aberdeen ter nazaj na Broadway. Pozno popoldne je z bombnikom B 25 odletel proti Sylheti, a se je na poti zaletel v pobo\xc4\x8dje zadnje gorske verige; umrli so vsi potniki in posadka._NEWLINE_Slim, poveljnik 14. armade, ki je imel ohlapno operativno poveljstvo nad \xc4\x8dinditi, je imenoval brigadirja Lentaigna za Wingatovega namestnika, potem ko se je posvetoval z brigadirjem Derekom Tullochom, Wingatovim na\xc4\x8delnikom \xc5\xa1taba. Lentaigna so izbrali kot najbolj uravnove\xc5\xa1enega in izku\xc5\xa1enega poveljnika \xc4\x8dinditov; predhodno je bil in\xc5\xa1truktor na \xc5\xa0tabnem kolid\xc5\xbeu v Quetti, vodil bataljon Gurk med prvo \xc4\x8dinditsko ekspedicijo in poveljeval \xc4\x8dinditski brigadi. Kot \xc4\x8dastnik Gurk je imel podobno zgodovino in stali\xc5\xa1\xc4\x8de kot Slim. Ostali brigadni poveljniki prete\xc5\xbeno niso imeli \xc5\xa1tabnih izku\xc5\xa1enj, pri \xc4\x8demer nekateri pred letom 1944 niso poveljevali v boju niti bataljonu, Wingatovi \xc5\xa1tabni \xc4\x8dastniki pa so bili brez konkretnih bojnih izku\xc5\xa1enj._NEWLINE_Slim pa je ignoriral o\xc4\x8ditke znotraj \xc4\x8dinditov, da je Lentaigne popolni tujec med \xc4\x8dinditi in je bil predhodno kriti\xc4\x8den do Wingatovih metod in tehnik. Kot tak je ve\xc4\x8dkrat nasprotoval ve\xc4\x8d brigadnim poveljnikom in \xc5\xa1tabu. Wingate ga ni maral, ker ga je Wavell imenoval brez njegovega soglasja._NEWLINE_Vsi pa so se strinjali, da nih\xc4\x8de ne more zamenjati Wingata, ki je uspel ohraniti \xc4\x8dindite izven obi\xc4\x8dajnega voja\xc5\xa1kega poveljstva s pomo\xc4\x8djo politi\xc4\x8dnih zvez, ki jih Lentaigne ni imel. Drugi problem je bil v dejstvu, da so bili \xc4\x8dinditski poveljniki tako indoktrirani v Wingatovo doktrino, da so dvomili v vsak Lentaignov ukaz, ki ni sledil stari doktrini, ter napadali vsako tako odlo\xc4\x8ditev.\n_START_SECTION_\nPremik na sever\n_START_PARAGRAPH_\nSledile so ve\xc4\x8dje spremembe znotraj \xc4\x8dinditov. Ve\xc4\x8dino letalske podpore so premaknili na kriti\xc4\x8dni bitki za Imphalu in za Kohimo, kjer so bili zavezni\xc5\xa1ki vojaki obkoljeni in popolnoma odvisni od zra\xc4\x8dne podpore in oskrbe. 23. brigado, ki bi morala \xc5\xa1e prileteti, s preusmerili v Kohimo. Tisti \xc4\x8dinditi, ki so \xc5\xbee delovali v Burmi, so bili formalno podrejeni generalu Josepju Stilwellu, ki je ukazal \xc4\x8dinditom, da prekinejo razpr\xc5\xa1ene operacije v okolici Indawa in se skoncentrirajo na nadlegovanje japonskih oskrbovalnih linij, ki so neposredno ogro\xc5\xbeale njegovo Severno bojno podro\xc4\x8dno poveljstvo._NEWLINE_Aprila je Lentaigne ukazal ve\xc4\x8dini 111. brigade (pod novim poveljstvom Johna Mastersa), da se premakne od takratnega operativnega obmo\xc4\x8dja zahodno od Irrawaddyja proti severu in tam vzpostavi novo bazo Blackpool, ki bi blokirala \xc5\xbeeleznico in glavno cesto pri Hopinu, 30 milj ju\xc5\xbeno od Mogaunga. Calvert je dobil ukaz, da zapusti Belo mesto in Broadway ter se premakne proti severu, kjer je podprl Mastersove \xc4\x8dindite. Kljub Calvertovemu nasprotovanju, da je njegova brigada uspe\xc5\xa1no obranila obe opori\xc5\xa1\xc4\x8di vse te mesece in Stilwellovemu strahu, da bi s tem Japonci lahko premestili okrepitve proti severu, je Lentaigne vztrajal pri tem, da so \xc4\x8dinditske brigade skupaj in da bi bilo med monsunsko sezono zelo te\xc5\xbeko letalsko oskrbovati obe bazi._NEWLINE_Masters je 8. maja uspel vzpostaviti Blackpool in bil skoraj isto\xc4\x8dasno izpostavljen mo\xc4\x8dnim napadom. Medtem ko je bilo Belo mesto globoko v japonskem zaledju, branilci so imeli dovolj \xc4\x8dasa za pripravo obrambe, japonske enote so bile nekoordinirane ter iz razli\xc4\x8dnih formacij, pa je bil Blackpool blizu japonske severne fronte in so ga Japonci z mo\xc4\x8dno artilerijsko podporo takoj napadli. Kmalu se je izkazalo, da sta imela Calvert in Stilwell prav; japonska 53. divizija se je premaknila proti severu. 17. maja so \xc4\x8dinditi uspeli odbiti mo\xc4\x8dan napad na Blackpool, drugi japonski napad 24. maja pa je uspel zavzeti pomembne obrambne polo\xc5\xbeaje._NEWLINE_Zaradi monsunske sezone Mastersu drugi \xc4\x8dinditi niso mogli pomagati. 24. maja je bil Masters prisiljen evakuirati Blackpool po 17 dnevih neprestanega boja. 19 zavezni\xc5\xa1kih vojakov, ki so bili hudo ranjeni, brez mo\xc5\xbenosti ozdravitve in nepokretni, so medicinski stre\xc5\xbeniki ustrelili in jih nato skrili v bambusove nasade.\n_START_SECTION_\nZadnje operacije\n_START_PARAGRAPH_\n17. maja je Slim formalno dodelil poveljstvo \xc4\x8dinditov Stilwellu; slednji je vztrajal, da \xc4\x8dinditi zavzamejo ve\xc4\x8d dobro utrjenih japonskih polo\xc5\xbeajev. Brez tankovske in artilerijske podpore so napadli ter utrpeli dotedaj najhuj\xc5\xa1e izgube._NEWLINE_Med 6. in 27. junijem so potekali boji za Mogaung, nakar je Calvertova 77. brigada uspela zavzeti naselje, pri \xc4\x8demer je utrpela 50% izgube (800 \xc5\xbertev). Ker se je Calvert bal, da bi mu Stilwell ukazal, naj se pridru\xc5\xbei obleganju Myitikyine, je predal Mogaung Kitajski armadi v Indiji, ugasnil vse radijske postaje in se umaknil v Kamaing, kjer je imel Stilwell svoj \xc5\xa1tab. Calvertu je grozilo voja\xc5\xa1ko sodi\xc5\xa1\xc4\x8de, dokler se ni osebno sre\xc4\x8dal s Stilwellom ter mu uspel razlo\xc5\xbeiti te\xc5\xbeke pogoje \xc4\x8dinditov._NEWLINE_111. brigada je po okrevanju in po\xc4\x8ditku dobila ukaz, naj zavzame hrib koto 2171. \xc4\x8cinditom je to uspelo, a so se pri tem popolnoma iz\xc4\x8drpali (posledica malarije, driske in slabe prehrane). 8. julija so na ukaz vrhovnega poveljnika, admirala Louisa Mountbattena, zdravniki pregledali brigadne pripadnike; od 2200 prisotnih vojakov je bilo le 119 razgla\xc5\xa1enih za sposobne. Posledi\xc4\x8dno je bila brigada evakuirana, a je Masters obdr\xc5\xbeal sposobne vojake (sarkasti\xc4\x8dno poimenovani 111. \xc4\x8deta) vse do 1. avgusta._NEWLINE_Del 111. brigade vzhodno od Irrawaddyja je bil znan kot Morris Force, po poveljniku skupine, podpolkovniku Jumbu Morrisu; skupina je pre\xc5\xbeivela ve\xc4\x8d mesecev bojev z Japonci med Bhamo in Myitkyino. Posku\xc5\xa1ali so tudi obkoliti Myitkyino, a brez uspeha. Slim je razo\xc4\x8daranega Stilwella opomnil, da obkolitev ni uspela niti Stilwellovim kitajskim enotam (s 5.500 vojaki). 14. julija je imela Morrisova enota le tri vode, \xc4\x8dez teden dni pa le \xc5\xa1e 25 sposobnih mo\xc5\xbe. Isto\xc4\x8dasno z evakuacijo 77. brigade je potekala tudi evakuacija Morrisove enote._NEWLINE_14. in 3. brigada sta ostali na boji\xc5\xa1\xc4\x8du, pri \xc4\x8demer ju je podprla novoprispela britanska 36. pehotna divizija; enote so napredovale vzdol\xc5\xbe \xc5\xbeelezni\xc5\xa1ke doline ju\xc5\xbeno od Mogaunga, 17. avgusta pa se je pri\xc4\x8del tudi njihov umik._NEWLINE_Zadnji \xc4\x8dindit je Burmo zapustil 27. avgusta 1944.\n_START_SECTION_\nKonec\n_START_PARAGRAPH_\n\xc4\x8cinditi so imeli med drugo ekspedicijo 1396 mrtvih in 2434 ranjenih. Ve\xc4\x8d kot polovica jih je morala biti hospitaliziranih s posebno dieto. Kljub vsemu pa je druga ekspedicija do\xc5\xbeivela proporcionalno manj izgub kot prva._NEWLINE_Dovolj zdrave \xc4\x8dindite so poslali v trena\xc5\xbene centre, kjer so \xc4\x8dakali nove operacije. A vrhovno poveljstvo se je odlo\xc4\x8dilo, da bi bile zahteve za ponovno vzpostavitev \xc4\x8dinditske sile prevelike, zato so se odlo\xc4\x8dili iz njih ustanoviti zra\xc4\x8dnoprevozno divizijo. Ker pa je veliko britanskih vojakov slu\xc5\xbeilo \xc5\xbee ve\xc4\x8d kot \xc5\xa1tiri leta, so jih leta 1945 izlo\xc4\x8dili iz sestave in poslali nazaj domov._NEWLINE_V prvih mesecih leta 1945 je bilo ve\xc4\x8d brigadnih poveljstev in \xc4\x8dinditskih veteranov preoblikovanih in zdru\xc5\xbeenih v 44. zra\xc4\x8dnoprevozno divizijo, medtem ko so glavno poveljstvo in komunikacijske enote predstavljale osnovo za 34. korpus. Februarja 1945 so dokon\xc4\x8dno razpustili \xc4\x8dindite.\n_START_SECTION_\nVoja\xc5\xa1ka zapu\xc5\xa1\xc4\x8dina\n_START_PARAGRAPH_\nVoja\xc5\xa1ki zgodovinarji si niso enotni glede pomembnosti \xc4\x8dinditskih operacij. Tako poteka debata, ali je bilo vlaganje mo\xc5\xbe, oro\xc5\xbeja in opreme v organizacijo specialnih sil (kot so bili \xc4\x8dinditi) racionalno glede na uspeh njihovih akcij. Prav tako si niso enotni, ali so bili \xc4\x8dinditi bolj uspe\xc5\xa1ni v japonskem zaledju, kot \xc4\x8de bi bili regularna divizija v sklopu Stilwellove X Force._NEWLINE_Ve\xc4\x8dina povojnega britanskega voja\xc5\xa1kega vodstva si je tako oblikovala mnenje na podlagi Slimovega mnenja, ki je zapisal:\xc2\xa0\xc2\xbb... \xc4\x8dinditi dajo \xc4\x8dudovit primer poguma in delavnosti. A vseeno sem pri\xc5\xa1el do zaklju\xc4\x8dka, da take formacije, ki so opremljene in mentalno naravnane za eno vrsto operacije, tratijo sredstva. Tako niso dale, voja\xc5\xa1ko, zadostnega povratka na vlo\xc5\xbeena sredstva v mo\xc5\xa1tvu, materialu in \xc4\x8dasu, ki so ga porabili. ... Specialne sile so bile po navadi ustanovljene z rekrutiranjem najbolj\xc5\xa1ih mo\xc5\xbe ... Rezultat teh metod je nedvomno zni\xc5\xbeanje kvalitete ostale kopenske vojske.\xc2\xabNavedel je \xc5\xa1e druge argumente proti specialnim silam, o nevarnosti navadnih bataljonov, ki mislijo, da lahko neke naloge opravijo le specialne sile in da lahko specialne sile ostanejo na boji\xc5\xa1\xc4\x8du le kratek \xc4\x8das v primerjavi z regularnimi bataljoni. Nadalje je povzel, da ja\xc2\xa0\xc2\xbbkarkoli, kar obljuba bli\xc5\xbenjico do zmage in hkrati zmanj\xc5\xa1uje voja\xc5\xa1ki duh, nevarno\xc2\xab\xc2\xa0Da bi to podkrepil, je predlagal, da\xc2\xa0\xc2\xbbje ta kult specialnih sil tako razumen kot ustanovitev Kraljevega korpusa plezalcev dreves in nato re\xc4\x8di, da noben vojak, ki ne nosi svojega zelenega pokrivala z vtaknjenimi hrastovimi vejicami, ne more splezati na drevo\xc2\xab. Vseeno pa je priznal, da je potreba po manj\xc5\xa1ih enotah, ki bi povzro\xc4\x8dale te\xc5\xbeave v sovra\xc5\xbenikovem zaledju, a pri tem ni razumljivo, ali je mislil na V Force ali Force 136._NEWLINE_Drugi, kot je Sir Robert Thompson (sam \xc4\x8dindit), trdijo, da je bila ideja o \xc4\x8dinditih dobra, a so bili slabo vodeni in uporabljeni v operacijah, za katere niso bili primerno opremljeni ali izurjeni, npr. za stati\xc4\x8dno obrambo. Tretji vidik je, da je kljub relativno majhnih izgubam, ki so jih povzro\xc4\x8dili \xc4\x8dinditi, njihova propagandna vrednost v letu 1943, v \xc4\x8dasu, ko je bila vojska v defenzivi, predstavljala moralno vzpodbudo prebivalcem Indije in Britanije ter pomagala izni\xc4\x8diti mit o japonski nepremagljivosti. Tako je te\xc5\xbeko dose\xc4\x8di soglasje o pomenu in vlogi \xc4\x8dinditov med burmansko kampanjo._NEWLINE_Prav tako so nekateri zagovarjali, da so \xc4\x8dinditi pripomogli k skupnemu uspehu zavezni\xc5\xa1kih sil v Burmi z iznajdbo zra\xc4\x8dno-podpornih tehnik in organizacije, ki so jih \xc4\x8dinditske operacije potrebovale. Zavezni\xc5\xa1ka vojna letalstva so pozneje uporabila te taktike za oskrbovanje vedno ve\xc4\x8djih sil, zaradi \xc4\x8desar so tudi nekateri japonski poveljniki menili, da lahko enako pove\xc4\x8dajo obseg podobnih gverilskih/daljinsko-izvidni\xc5\xa1kih operacij. Pri tem pa so pozabili na vlogo in pomen zra\xc4\x8dnega oskrbovanje, zaradi \xc4\x8desar so japonske operacije propadle (Kohima, Imphal, ...)._NEWLINE_Trije brigadni poveljniki operacije \xc4\x8cetrtek so pozneje napisali avtobiografije, v katerih so zapisali svoja mnenja o \xc4\x8dinditskem konceptu in operativni praksi. Bernard Fergusson, prvotno velik zagovornik Wingata, je pozneje menil, da bi slednji potreboval ve\xc4\x8d konsinsten\xc4\x8dnosti in pro\xc5\xbenosti v svojih na\xc4\x8drtih; v nasprotnem primeru pa se je zgodil Fergussonov dolgi, nepotrebni pohod in posledi\xc4\x8dni poraz pri Indawu. John Masters, ki je bil dobri prijatelj in podpornik Lentaigna, je menil, da je bila \xc4\x8dinditska mobilnost \xc5\xbertvovana v obrambo stati\xc4\x8dnih obrambnih polo\xc5\xbeajev ali pri napadu mo\xc4\x8dnih japonskih polo\xc5\xbeajev brez potrebne podpore. V kritiki celotnega \xc4\x8dinditskega koncepta je poudaril, da so imeli pehotno mo\xc4\x8d dveh in pol linijskih divizij, a brez podpornega oro\xc5\xbeja je imela bojno mo\xc4\x8d ene slabe divizije. Michael Calvert, najbli\xc5\xbeji prijatelj Wingata, pa je ostal absolutni zagovornik slednjega in njegovih metod.'